Kombi tref kind op fietsDie seun se fiets ná die voorval. (Foto: Netcare 911) ’n Negejarige kind is vandeesweek na ’n hospitaal geneem vir mediese behandeling nadat ’n Kombi hom op sy fiets in ’n Johannesburgse straat getref het. Dit is nie duidelik hoe seer die seun gekry het nie. Hy kon wel van onder die Kombi uitkruip ná die voorval. Shawn Herbst, woordvoerder van Netcare 911, sê paramedici is Woensdagmiddag na die toneel in Mariastraat in Fontainebleau ontbied. ’n Gevorderde lewensondersteunende paramedikus het die seun op die toneel behandel. Die kind is deur die paramedikus gestabiliseer voordat hy per ambulans hospitaal toe geneem is vir verdere mediese behandeling. Die omstandighede rakende die voorval is onduidelik.